HU Az Európai Unió Hivatalos Lapja C 27/17

A 2014. szeptember 3-i bizottsági határozat

összefoglalója

az EUMSZ 101. cikke és az EGT-megállapodás 53. cikke szerinti eljárással kapcsolatban

(AT.39574 – Intelligens chipkártyák ügy)

(az értesítés a C(2014) 6250. számú dokumentummal történt)

(Csak a holland, a német, az angol és a francia nyelvű szöveg hiteles)

(2017/C 27/12)

A Bizottság 2014. szeptember 3-án az Európai Unió működéséről szóló szerződés 101. cikkével összefüggő eljáráshoz kapcsolódó határozatot fogadott el. Az 1/2003/EK tanácsi rendelet (1) 30. cikke rendelkezéseinek megfelelően a Bizottság ezúton teszi közzé a felek nevét, a határozat fő tartalmát, ideértve a kiszabott szankciókat, figyelembe véve a vállalkozások üzleti titkaik védelmére vonatkozó jogos érdekét. A határozat szövegének betekinthető változata megtalálható a Versenypolitikai Főigazgatóság honlapján az alábbi címen:

http://ec.europa.eu/competition/antitrust/cases/

1. BEVEZETÉS

A határozat megállapítja az EUMSZ 101. cikkének és az EGT-megállapodás 53. cikkének megsértését és bírságot vet ki az alábbi vállalkozásokra: Infineon (Infineon Technologies AG), Philips (Koninklijke Philips NV és Philips France SAS), Samsung (Samsung Electronics Co Ltd és Samsung Semiconductor Europe GmbH), valamint Renesas (Renesas Electronics Corporation és Renesas Electronics Europe Ltd). A Renesas a Hitachi (Hitachi Ltd.) és a Mitsubishi (Mitsubishi Electric Corporation) közös vállalkozása. Az említett cégek az intelligens chipkártyák piacán működő kartellben vettek részt.

Az intelligens chipkártyákat különböző intelligens kártyaalkalmazásokban használják, például mobiltelefonok SIM-kártyájában, bankkártyákban, fizetős TV vételére alkalmas kártyákban, személyazonosító igazolványokban, biometrikus útlevelekben és tömegközlekedési bérletekben.

2. AZ ELJÁRÁS

Az eljárás a Renesas bírság alóli mentességre vonatkozó kérelme eredményeként indult 2008-ban. A vizsgálatokat követően az a vállalkozás, amely a Philips és a Samsung intelligens chipkártyával kapcsolatos vállalkozásával foglalkozott, szintén engedékenységi kérelmet és releváns bizonyítékot nyújtott be a Bizottságnak.

A Bizottság 2011-ben eljárást indított és vitarendezési eljárást kezdeményezett a Philips, a Renesas és a Samsung elnevezésű vállalkozásokkal szemben. A vitarendezési megbeszélések azonban 2012-ben lezárultak és végül eljárás indult az Infineon ellen is. 2013. április 18-án a Bizottság kifogásközlést küldött a Renesasnak (és anyavállalatainak, a Hitachinak és a Mitsubishinek), a Samsungnak, a Philipsnek és az Infineonnak.

A felek lehetőséget kaptak az iratbetekintésre és arra, hogy írásban, valamint a 2013. november 20-án megtartott szóbeli meghallgatáson védekezzenek a Bizottság előzetes álláspontjával szemben. A kifogásközlés valamennyi címzettje részt vett ezen a szóbeli meghallgatáson.

A versenykorlátozó megállapodásokkal és erőfölénnyel foglalkozó tanácsadó bizottság 2014. szeptember 1-jén kedvező véleményt adott ki, a meghallgatási tisztviselő 2014. szeptember 2-án közzétette zárójelentését, a Bizottság pedig 2014. szeptember 3-án elfogadta a határozatot.

3. TÉNYEK

A határozat a négy legjelentősebb intelligenschipkártya- forgalmazó (Renesas, Samsung, Infineon és Philips) által az EGT-ben, 2003 és 2005 között, kétoldalú kapcsolatok hálózata révén működtetett kartellre vonatkozik. A Samsung és az Atmel 2003-ban történt agresszív piacra lépésének és a két fő vásárló, az Axalto és a Gemplus által gyakorolt árnyomás következtében az egymással versengő intelligenskártya-forgalmazók a piaci magatartásuk összehangolásáról állapodtak meg. A négy cég kétoldalúan vitatta meg az árazást és olyan előárazási komponenseket, mint például a termelési kapacitás és a kapacitáskihasználás, a jövőbeli piaci magatartás és a vevőkkel szemben folytatandó, szerződésre irányuló tárgyalások, valamint versenyjogi szempontból érzékeny adatokat cseréltek.

A kartell 2003. szeptember 24. és 2005. szeptember 8. között állt fenn, de az egyes felek részvételi ideje a kartellben ennél rövidebb lehet, a kétoldalú kapcsolatok hálózatába való későbbi belépés vagy abból történő korábbi kilépés miatt. A határozattervezetben szereplő jogsértés a Renesas és a Samsung esetében 23 hónapig, az Infineon esetében 18 hónapig, a Philips esetében pedig 11 hónapig tartott.

Mindegyik címzett a versenyellenes kapcsolatokban és megállapodásokban való saját részvételének megfelelően felel, tehát vagy közvetlen résztvevőként, vagy pedig anyavállalat esetében azért, mert a jogsértés időszakában az anyavállalat döntő befolyást gyakorolt a leányvállalat magatartására, és ezért a leányvállalat magatartása az anyavállalatnak tudható be.

A határozat címzettjei az alábbi vállalkozások és a határozat a következő időtartamokra vonatkozik: Infineon (Infineon Technologies AG) 2003. szeptember 24-től2005. március 31-ig a Samsunggal és Renesas-szal történő egyeztetés miatt; Philips (Koninklijke Philips NV és Philips France SAS) 2003. szeptember 26-tól2004. szeptember 9-ig; A Renesas (Renesas Electronics Corporation, Renesas Electronics Europe Limited és a Hitachi, Ltd., valamint a Mitsubishi Electric Corporation) 2003. október 7-től2005. szeptember 8-ig; A Samsung Electronics Co., Ltd. és a Samsung Semiconductor Europe GmbH 2003. szeptember 24-től2005. szeptember 8-ig.

4. JOGI ÉRTÉKELÉS

A határozat megállapítja, hogy a Renesas, a Samsung, az Infineon és a Philips részt vett az EUMSZ 101. cikkének és az EGT-megállapodás 53. cikkének egységes és folytatólagos megsértésében.

A jogsértés az intelligens chipkártyák üzletágára terjedt ki (a SIM és a nem-SIM chipkártyákra egyaránt) az EGT teljes területén belül.

A felek célja az volt, hogy korlátozzák és ellenőrizzék a Samsung agresszív piacra lépésének, valamint a két fő vásárló árleszorító nyomásának hatását. A felek azonos magatartási mintát alkalmaztak (azonos típusú információcsere, ugyanazon személyek részvétele és a kapcsolatok időzítése, amely az üzleti ciklussal és a Samsung európai jelenlétével magyarázható). Ezen okok miatt, jóllehet a jogsértés a felek közötti kétoldalú kapcsolatokból állt, ezek a kapcsolatok egységes és folytatólagos jogsértésnek minősülnek.

A Bizottság úgy véli, hogy a különböző engedékenységi kérelmezők által szolgáltatott bizonyítékok megfelelő bizonyító erővel rendelkeznek, azonban úgy határozott, hogy nem használja fel a Samsung által viszonylag késői szakaszban szolgáltatott dokumentumot, mert fordítással egészítették ki ezt a dokumentumot és e változtatás körülményeire nincs megfelelő magyarázat.

5. BÍRSÁGOK

A kivetendő bírságok meghatározásához a határozat a bírságokról szóló 2006. évi iránymutatást, valamint a 2006. évi engedékenységi közlemény rendelkezéseit alkalmazta.

A Bizottság a bírságok alapösszegét a vállalkozások a jogsértés által közvetlenül vagy közvetetten érintett áruk és szolgáltatások – érintett földrajzi piacán realizált értékesítéseinek arányában és az egyes felek részvételének időtartama függvényében határozta meg. A bírságok alapösszegét az értékesítések releváns értékének további hányadával bővítették annak érdekében, hogy elrettentsék a vállalkozásokat attól, hogy ismételten kartellmagatartást tanúsítsanak.

Nincsenek súlyosító körülmények, de különbségek vannak az egyes felek jogsértésben való részvételének foka között, amely az egyedi bírságok szintjében tükröződik. Az Infineonra kirótt bírságot a Bizottság enyhítő körülmények miatt csökkentette. Ezenkívül valamennyi fél bírságcsökkentést kapott az eljárás idejére, amely hat és fél évig tartott.

A Bizottság elrettentési szorzót alkalmazott a Hitachi, a Mitsubishi és a Samsung esetében, mert ezek a vállalkozások különösen nagy árbevételre tettek szert a jogsértés által érintett áruk vagy szolgáltatások értékesítése révén.

A 2006. évi engedékenységi közlemény értelmében vett együttműködésük alapján a határozat felmentette a bírságok alól a Renesast és 30 %-os bírságcsökkentést nyújtott a Samsungnak.

A Bizottság az 1/2003/EK rendelet 23. cikkének (2) bekezdése alapján a következő bírságokat szabja ki:

a) Infineon Technologies AG: 82 874 000 EUR;

b) Koninklijke Philips N.V. és Philips France S.A.S. tekintetében egyetemlegesen: 20 148 000 EUR;

c) Hitachi, Ltd., Mitsubishi Electric Corporation, Renesas Electronics Corporation és Renesas Electronics Europe Limited tekintetében egyetemlegesen: 0 EUR; Hitachi, Ltd., kizárólag (elrettentés címén szorzótényezőt alkalmazott): 0 EUR; Mitsubishi Electric Corporation, kizárólag (elrettentés címén szorzótényezőt alkalmazott): 0 EUR;

d) Samsung Electronics Co., Ltd. és Samsung Semiconductor Europe GmbH tekintetében egyetemlegesen: 35 116 000 EUR.

(1) HL L 1., 2003.1.4., 1. o.